同叔易季言遊虎丘寺邂逅何得之
作者：李綱
朝代：宋

paragraphs: 理櫂適閩粤，虎丘聊艤航。
霜林正搖落，翠柏森成行。
入門躡磴道，喬木間疏篁。
秦帝試劍石，破瓜分路傍。
生公雨花臺，說法今不亡。
蒼蘚衣峭壁，枯荷響迴塘。
遂遊劍池上，毛髮森以張。
沈沈下無底，疑有虬龍藏。
鐫削露天巧，胚胎勞混茫。
清奇儼圖畫，祕怪叵測量。
薜荔疊秀色，枇杷吐幽香。
行行造梵宇，金碧相熒煌。
危脊聳古殿，長腰曼脩廊。
憑虛架雲閣，鑿險通禪房。
開軒俯吳會，蜂窠繚池隍。
風煙寄遠目，心逐征鴻翔。
列岫靄遥碧，平湖湛孤光。
追尋殊未倦，策杖登崇岡。
幽獨詩句苦，闔廬丘塚荒。
五聖瞻象設，羽泉酌甘芳。
西庵何閑寂，修竹自蒼蒼。
脫履足生繭，解衣汗如漿。
却攜二三子，置酒白雲堂。
念舊已悽惻，感時增慨慷。
况我方遠涉，狷介懷剛腸。
一杯且相屬，世事都茫茫。
冠冕志已冷，山林興偏長。
逝將脫羈束，超然傲羲皇。
斯遊信清絕，去去何時忘。